Document ID: 31999D0376

ΑΠΟΦΑΣΗ ΤΗΣ ΕΠΙΤΡΟΠΗΣ
της 19ης Μαΐου 1999
για την αναγνώριση του πλήρους επιχειρησιακού χαρακτήρα της δανικής βάσης δεδομένων για τα βοοειδή
[κοινοποιηθείσα υπό τον αριθμό Ε(1999) 1305]
(Το κείμενο στη δανική γλώσσα είναι το μόνο αυθεντικό)
(1999/376/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 820/97 του Συμβουλίου, της 21ης Απριλίου 1997, σχετικά με τη θέσπιση συστήματος αναγνώρισης και καταγραφής των βοοειδών και την επισήμανση του βοείου κρέατος και των προϊόντων με βάση το κρέας(1), και ιδίως το άρθρο 6 παράγραφος 3 πρώτη περίπτωση,
την αίτηση που υπέβαλε η Δανία,
Εκτιμώντας:
(1) ότι στις 19 Σεπτεμβρίου 1998, οι αρχές της Δανίας υπέβαλαν στην Επιτροπή αίτηση με την οποία ζητούσαν να αναγνωρισθεί ο πλήρως επιχειρησιακός χαρακτήρας της βάσης τους δεδομένων που εντάσσεται στο δανικό σύστημα εξακρίβωσης της ταυτότητας και καταγραφής των βοοειδών· ότι η ανωτέρω αίτηση συνοδευόταν από τις ενδεδειγμένες πληροφορίες, με ημερομηνία ενημέρωσης την 17η Μαρτίου 1999·
(2) ότι οι αρχές της Δανίας δεσμεύονται να βελτιώσουν την αξιοπιστία της βάσης αυτής δεδομένων, κατοχυρώνοντας ότι: i) η αρμόδια αρχή θα είναι σε θέση να διορθώνει αυτοστιγμή τυχόν λάθη ή ελλείψεις που μπορεί να ανιχνεύονται αυτόματα ή να προκύπτουν από τις ενδεδειγμένες σημειακές επιθεωρήσεις, ii) οι προθεσμίες κοινοποίησης των μετακινήσεων, γεννήσεων και θανάτων το συντομότερο δυνατό θα επιβραχυνθούν σε επτά ημέρες, iii) θα ληφθούν μέτρα για την εφαρμογή των διατάξεων του κανονισμού (ΕΚ) αριθ. 2630/97 της Επιτροπής(2), όπως είναι αναγκαίο, iv) θα ληφθούν μέτρα για τη βελτίωση της πιστοποίησης γνησιότητας των διαβατηρίων και v) θα ληφθούν μέτρα για να καθιερωθεί η κοινοποίηση των συνθηκών πριμοδότησης των μεμονομένων βοοειδών (ζώων)· ότι, επιπλέον, οι αρχές της Δανίας δεσμεύονται να τροποποιήσουν τις ισχύουσες διατάξεις τους σχετικά με την επανεξακρίβωση της ταυτότητας των βοοειδών, σε περίπτωση απώλειας των ενωτίων, ώστε να συμμορφωθούν με τις διατάξεις του κανονισμού (ΕΚ) αριθ. 820/97· ότι οι αρχές της Δανίας ανέλαβαν την υποχρέωση να εφαρμόσουν τα ανωτέρω μέτρα βελτίωσης το αργότερο μέχρι τις 30 Σεπτεμβρίου 1999·
(3) ότι, υπό το πρίσμα της επικρατούσας κατάστασης στη Δανία, είναι σκόπιμο να αναγνωριστεί ο πλήρως επιχειρησιακός χαρακτήρας της βάσης δεδομένων για τα βοοειδή,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Αναγνωρίζεται ως πλήρως επιχειρησιακή, από την 1η Οκτωβρίου 1999, η δανική βάση δεδομένων για τα βοοειδή.
Άρθρο 2
Η παρούσα απόφαση απευθύνεται στο Βασίλειο της Δανίας.
Βρυξέλλες, 19 Μαΐου 1999.

Labels: 17
0
3
6
12
18